După vreo jumătate de oră de confuzie la metrou, urc la suprafață. Din pasaj, aleg o ieșire la plesneală și caut o casă de bilete, ca să îmi iau bilet pentru linia 362. De autobuzul ăsta habar n-aveam, dar mi-a zis cineva că face un tur al muzeelor. Când o întreb, tipa de la bilete îmi pune în față pliantul cu Bucharest City Tour, autobuzul ăla mare și roșu. No, no, îi zic de 362 și îmi dă o hartă pe care scrie „Bucharest cultural itinerary”, cu traseul și stațiile autobuzului. Scot banii să îmi cumpăr bilet, dar nu pot lua de la ea. Îmi face semn că stația e la spitalul Colțea. În stația de la Colțea, 362 n-apare pe nicio plăcuță, așa că scot harta și mă duc după ea în stația de la Rosetti. 362 n-apare pe nicio plăcuță. Cică trece o dată la 45 de minute, dar oamenii din stație nu l-au văzut până acum. Mă plimb, după hartă, prin toate punctele din jurul Universității în care ar fi stație, dar renunț după vreo 40 de minute de umblat în cerc.